ኣቦ መንበር ኢህወዴግ ኰይኑ ዝምረፅ ሰብ ኣብኣ እንተሎ ኣብ ሃገራዊ ባይቶ ወከልቲ ህዝቢ ቀሪቡ ቀዳማይ ሚኒስትር ኰይኑ ንኽምረፅ ሰፊሕ ዕድል አለዎ። ሕገ መንግስቲ ኢትዮጵያ ብዛዕባ'ዚ ቁልጭ ዝበለ ዓንቀፅ ኣለዎ። ኣብቲ ሃገራዊ ወከልቲ ህዝቢ ዝበዘሐ መንበር ዝሐዘ ውድብ መንበረ ስልጣን ይርከብ፤ እቲ ውድብ ብቑዕ እዩ ዝበሎ ሰብ ድማ ናብቲ ባይቶ ኣቕሪቡ የፅድቕ። ቅድሚ ሎሚ እውን እዚ ኸይዲ'ዚ ተግባራዊ ኰይኑ እዩ። ሎሚ ግን ኣብ መንጎ አባል ውድባት ዘሎ ምትሕርፋፍን ምጥርጣራትን፥ እቲ ከይዲ ካብቲ ልሙድ ወፃኢ "ንዓይ'ባ ንዓይ'ባ" ዝበዝሖ ይመስል። ኣብ ዩኒቨርሲቲ መቐለ ኮሌጅ ሕግን ምምሕዳርን መምህር (ሓጋዚ ፕሮፌሰር) የማነ ካሳ "ቀዳማይ ሚኒስትር ምምራፅ ፖለቲካውን ሕገመንግስታውን ኣጀንዳ እዩ" ኢሎም ይብገሱ። መምህር የማነ፡ "ቀዳማይ ሚኒስትር ዝመፀሉ መንገዲ ኣብ ውሽጣዊ ውድባዊ ኣሰራርሓ እዩ ዝውሰን፤ብዝደለይዎ መንገዲ ክኸዱ ይኽእሉ እዮም። ኣብዚ ውሽጣዊ ውድባዊ ጉዳይ ስለዝዀነ ሕገመንግስቲ ዝብሎ የብሉን" ኢሎም። ምስቲ ሕዚ ኣብ ኢትዮጵያ ተፈጢሩ ዘሎ ፖለቲካዊ ረስኒ እንትረአ መን ኰን ይመርፁ ዝብል ንምግማት ኣፀጋሚ እዩ ዝበሉ እቶም ምሁር፥ "ብደረጃ መትከል፥ ኣብ ዴሞክራስያዊ ከይዲ ዓቕሚ መሰረት ገይርካ እዩ ዝኽየድ። ኣቦ መንበር ክኸውን ዝኽእል ሰብ ካበየና ውድብ ወይ ከዓ ካበየናይ ብሄር ይምፃእ ብዝብል እንተይኰነስ መን እዩ ዝሐሸ ኣመራርሓ ክህብ ዝኽእል ዝብል እዩ ክኸውን ዘለዎ፤ምግማት ግና ኣይከኣልን" ብምባል ርእይቶኦም ሂቦም። ኣብ ኢትዮጵያ፥ ዝዓበየ ዝነኣሰ ሰብ ካብ ዝዀነ ግዜ ንላዕሊ ኣብ ፅዑቕ ፖለቲካዎ ዘተ ተፀሚዱ'ሎ። ኣብ ዝኸድካ ኺድ፥ ኩነታት ሃገር ከመይ'ሎ?
